A4-0046/97

Τροποποιημένη πρόταση κανονισμού (ΕΥΡΑΤΟΜ, ΕΚΑΧ, ΕΟΚ) του Συμβουλίου που τροποποιεί τον Κανονισμό υπηρεσιακής καταστάσεως των Υπαλλήλων των Ευρωπαϊκών Κοινοτήτων καθώς και το καθεστώς που εφαρμόζεται στο λοιπό προσωπικό των Κοινοτήτων αυτών σε θέματα ίσης μεταχείρισης (COM(96)0077 - C4-0565/96 - 00/0904(CNS))

πρόταση αυτή εγκρίνεται με τις ακόλουθες τροποποιήσεις:

(Τροπολογία 1)

Αιτιολογική σκέψη -1 (νέα)

>Κείμενο μετά την ψηφοφορία στο ΕΚ>

ότι το άρθρο 2, παράγραφος 4 της οδηγίας 76/207/ΕΟΚ της 9ης Φεβρουαρίου 1976, σχετικά με την θέση σε εφαρμογή της αρχής της ίσης μεταχείρισης ανδρών και γυναικών όσον αφορά την πρόσβαση στην απασχόληση, την επαγγελματική επιμόρφωση και τις συνθήκες εργασίας(1), αναφέρει ότι δεν θίγει τα μέτρα που αποσκοπούν στην προώθηση ίσων ευκαιριών μεταξύ ανδρών και γυναικών, ιδίως με την άρση των υφιστάμενων ανισοτήτων που έχουν επιπτώσεις στις ευκαιρίες των γυναικών όσον αφορά την πρόσβαση στην απασχόληση, συμπεριλαμβανομένων και των προαγωγών, και στην επαγγελματική κατάρτιση καθώς και τις συνθήκες εργασίας ,

______________

(1) ΕΕ L 39 της 14.2.1976, σελ. 40

(Τροπολογία 2)

Αιτιολογική σκέψη 1α (νέα)

>Κείμενο μετά την ψηφοφορία στο ΕΚ>

ότι τα κοινοτικά θεσμικά όργανα πρέπει να δώσουν το παράδειγμα επιδεικνύοντας ιδιαίτερη αποφασιστικότητα κατά την εφαρμογή τόσο των αρχών και στόχων που καθορίζονται στην οδηγία 76/207/ΕΟΚ όσο και της θετικής δράσης που αναφέρεται στη σύσταση του Συμβουλίου 84/635/ΕΟΚ(1)

______________

(1) ΕΕ L 331 της 19.12.1984, σελ. 34

(Τροπολογία 3)

Αιτιολογική σκέψη 1β (νέα)

>Κείμενο μετά την ψηφοφορία στο ΕΚ>

ότι η Ευρωπαϊκή Κοινότητα θα πρέπει να λάβει υπόψη το γεγονός ότι ολοένα περισσότερα άτομα, και κυρίως νεαρής ηλικίας, συζούν χωρίς να έχει συναφθεί επίσημη πράξη γάμου, και, για το λόγο αυτό, θα πρέπει να τροποποιήσει τους κανόνες που διέπουν τους όρους απασχόλησης στις διοικητικές υπηρεσίες της Κοινότητας, ακολουθώντας το παράδειγμα του Ευρωπαϊκού Νομισματικού Ιδρύματος,

(Τροπολογία 4)

Δεύτερη αιτιολογική σκέψη

>Αρχικό κείμενο>

ότι πρέπει να κληθούν τα όργανα να καθορίσουν , από κοινού, τις θετικές ενέργειες που αποσκοπούν στην προώθηση της ισότητας των ευκαιριών μεταξύ υπαλλήλων, ανδρών και γυναικών, στους τομείς που καλύπτονται από τον κανονισμό υπηρεσιακής κατάστασης και από το καθεστώς που εφαρμόζεται στο λοιπό προσωπικό,

>Κείμενο μετά την ψηφοφορία στο ΕΚ>

ότι πρέπει να ζητηθεί από τα όργανα να καθορίσουν , στο πλαίσιο των εξουσιών που τους αναθέτει η Συνθήκη περί ιδρύσεως της Ευρωπαϊκής Κοινότητας, τις θετικές ενέργειες που αποσκοπούν στην προώθηση της ισότητας των ευκαιριών μεταξύ υπαλλήλων, ανδρών και γυναικών, στους τομείς που καλύπτονται από τον κανονισμό υπηρεσιακής κατάστασης και από το καθεστώς που εφαρμόζεται στο λοιπό προσωπικό,

(Τροπολογία 5)

Αιτιολογική σκέψη 2α (νέα)

>Κείμενο μετά την ψηφοφορία στο ΕΚ>

ότι οι θετικές δράσεις, υπό το πρίσμα των ενεργειών που προορίζονται απλώς για την προώθηση της πραγματικής ισότητας ευκαιριών, έχουν αποδειχθεί ανεπαρκείς για την επίτευξη του στόχου της ισόρροπης εκπροσώπησης ανδρών και γυναικών στις διοικητικές υπηρεσίες της Κοινότητας[semigr ] ότι, για το λόγο αυτό, θα πρέπει να κληθούν τα θεσμικά όργανα να έχουν υπόψη το στόχο αυτό κατά την επιλογή, εκπαίδευση και προαγωγή των μόνιμων υπαλλήλων και του λοιπού προσωπικού, λαμβάνοντας υπόψη τις συνθήκες που επικρατούν σε μεμονωμένες περιπτώσεις, και ιδίως την προσωπική κατάσταση των ενδιαφερομένων ατόμων,

(Τροπολογία 6)

Αιτιολογική σκέψη 2β (νέα)

>Κείμενο μετά την ψηφοφορία στο ΕΚ>

ότι τα όρια ηλικίας για την πρόσληψη υποψηφίων πρέπει να θεωρηθούν ως ανεπίτρεπτα λόγω του ότι δεν είναι απαραίτητα για την αποφυγή τριβών εντός της ιεραρχίας, δεν ισχύουν πάντοτε κατά τις διαδικασίες εσωτερικών διαγωνισμών της Κοινότητας, έχουν απαγορευθεί ήδη στη νομοθεσία ενός κράτους μέλους[semigr ] ότι τέτοιου είδους όρια ηλικίας αντιβαίνουν κατάφωρα σε ένα γενικώς αναγνωρισμένο στόχο της σημερινής πολιτικής στον τομέα της αγοράς εργασίας των κρατών μελών, δηλαδή να διευκολυνθεί η επανένταξη των μη απασχολουμένων στο εργασιακό περιβάλλον και να αναβαθμισθεί το εργατικό δυναμικό γηραιότερων πολιτών,

(Τροπολογία 7)

Αιτιολογική σκέψη 2γ (νέα)

>Κείμενο μετά την ψηφοφορία στο ΕΚ>

ότι οι επιτροπές για την ισότητα ευκαιριών, όπου υφίστανται ήδη σε εθελούσια βάση, λ.χ. στην Επιτροπή και το Ευρωπαϊκό Κοινοβούλιο, έχουν καταξιωθεί ως μέσα για την υλοποίηση της αρχής της ισότητας ευκαιριών ανδρών και γυναικών στις διοικητικές υπηρεσίες της Κοινότητας[semigr ] ότι θα πρέπει να συσταθούν σε όλα τα θεσμικά όργανα,

(Τροπολογία 8)

ΑΡΘΡΟ 1, ΠΑΡΑΓΡΑΦΟΣ 1

Άρθρο 1α, παράγραφος 1 (Κανονισμός Υπηρεσιακής Καταστάσεως)

>Αρχικό κείμενο>

1. Οι υπάλληλοι, κατά την εφαρμογή του Κανονισμού Υπηρεσιακής Κατάστασης, δικαιούνται ίσης μεταχείρισης χωρίς να γίνεται άμεση ή έμμεση αναφορά στη φυλή, στις πολιτικές, φιλοσοφικές ή θρησκευτικές πεποιθήσεις, στο φύλο τους ή τις ερωτικές τους προτιμήσεις, υπό την επιφύλαξη των συναφών διατάξεων του Κανονισμού Υπηρεσιακής Κατάστασης που απαιτούν ορισμένη οικογενειακή ή προσωπική κατάσταση.

>Κείμενο μετά την ψηφοφορία στο ΕΚ>

1. Οι υπάλληλοι, κατά την εφαρμογή του Κανονισμού Υπηρεσιακής Κατάστασης, δικαιούνται ίσης μεταχείρισης χωρίς να γίνεται άμεση ή έμμεση αναφορά στη φυλή, στις πολιτικές, φιλοσοφικές ή θρησκευτικές πεποιθήσεις, στο φύλο τους ή τις ερωτικές τους προτιμήσεις.

(Τροπολογία 9)

ΑΡΘΡΟ 1, ΠΑΡΑΓΡΑΦΟΣ 1

Άρθρο 1α, παράγραφος 2 (Κανονισμός Υπηρεσιακής Καταστάσεως)

>Αρχικό κείμενο>

2. Τα Όργανα καθορίζουν, από κοινού, μετά από γνώμη της Επιτροπής Κανονισμού Υπηρεσιακής Κατάστασης, τα μέτρα και τις ενέργειες που προορίζονται να προωθήσουν την ισότητα ευκαιριών μεταξύ γυναικών και ανδρών υπαλλήλων, στους τομείς που καλύπτονται από τον παρόντα Κανονισμό Υπηρεσιακής Κατάστασης, και θεσπίζουν τις αρμόζουσες διατάξεις, ιδίως για την επανόρθωση εκ των πραγμάτων ανισοτήτων που επηρεάζουν τις ευκαιρίες των γυναικών στους τομείς που καλύπτονται από τον Κανονισμό Υπηρεσιακής Κατάστασης.

>Κείμενο μετά την ψηφοφορία στο ΕΚ>

2. Τα Όργανα καθορίζουν, μετά από γνώμη της Επιτροπής Κανονισμού Υπηρεσιακής Κατάστασης και της Επιτροπής Ισότητας Ευκαιριών, τα μέτρα και τις ενέργειες, των αρμοδιοτήτων που τους έχουν ανατεθεί, στο πλαίσιο αυτό, από την Συνθήκη για την Ίδρυση της Ευρωπαϊκής Κοινότητας που προορίζονται να προωθήσουν την ισότητα ευκαιριών μεταξύ των υπαλλήλων, στους τομείς που καλύπτονται από τον παρόντα Κανονισμό Υπηρεσιακής Κατάστασης, και θεσπίζουν τις αρμόζουσες διατάξεις, ιδίως για την επανόρθωση εκ των πραγμάτων ανισοτήτων που επηρεάζουν τις ευκαιρίες των γυναικών στους τομείς που καλύπτονται από τον Κανονισμό Υπηρεσιακής Κατάστασης, και ιδίως μέσω προγραμμάτων θετικών δράσεων.

(Τροπολογία 10)

ΑΡΘΡΟ 1, ΠΑΡΑΓΡΑΦΟΣ 1

Άρθρο 1α, παράγραφος 2α (νέα) (Κανονισμός Υπηρεσιακής Καταστάσεως)

>Κείμενο μετά την ψηφοφορία στο ΕΚ>

2α. Οι λεπτομέρειες των αξιώσεων των μονίμων υπαλλήλων όσον αφορά περιπτώσεις συμβίωσης χωρίς γάμο, που απορρέουν από την αρχή για την άρση των διακρίσεων που διατυπώνεται στην παράγραφο 1, καθορίζονται σε κανόνες που θεσπίζουν τα κοινοτικά θεσμικά όργανα μετά από γνωμοδοτήσεις της Επιτροπής Κανονισμού Υπηρεσιακής Κατάστασης και της Επιτροπής Ισότητας Ευκαιριών.

(Τροπολογία 11)

ΑΡΘΡΟ 1, ΠΑΡΑΓΡΑΦΟΣ 1

Άρθρο 1α, παράγραφος 2β (νέα) (Κανονισμός Υπηρεσιακής Καταστάσεως)

>Κείμενο μετά την ψηφοφορία στο ΕΚ>

2β. Όταν γίνεται αναφορά στον Κανονισμό Υπηρεσιακής Κατάστασης στο έγγαμο καθεστώς ως βάση για την άσκηση δικαιωμάτων των μονίμων υπαλλήλων και του λοιπού προσωπικού, συμπεριλαμβανομένων αμοιβών και παροχών της κοινωνικής ασφάλισης, τούτο θα ισχύει επίσης σε περίπτωση συμβίωσης η οποία σε ένα κράτος μέλος έχει καταχωρηθεί ή αναγνωρισθεί ως έχουσα ισότιμο καθεστώς με τον γάμο όσον αφορά τις παροχές της κοινωνικής ασφάλισης και απορρέσουσες από αυτήν νομικές συνέπειες.

(Τροπολογία 16)

ΑΡΘΡΟ 1, ΠΑΡΑΓΡΑΦΟΣ 1α (νέα)

Άρθρο 9, παράγραφος 1, σημείο α), παύλα 1α (νέα)

(Κανονισμός Υπηρεσιακής Καταστάσεως)

>Κείμενο μετά την ψηφοφορία στο ΕΚ>

1α. Μετά την πρώτη παύλα του άρθρου 9(1) (α) να παρεμβληθεί η ακόλουθη νέα παύλα:

«- Επιτροπή Ισότητας Ευκαιριών για το προσωπικό που θα είναι επιφορτισμένη με την προώθηση και παρακολούθηση της αρχής της ίσης μεταχείρισης ανδρών και γυναικών καθώς και με την υποβολη και κατάρτιση προγραμμάτων θετικών μέτρων για την επίτευξη του στόχου αυτού..»

(Τροπολογία 18)

ΑΡΘΡΟ 1, ΠΑΡΑΓΡΑΦΟΣ 1β (νέα)

Άρθρο 26, εδάφιο 7α (νέο) (Κανονισμός Υπηρεσιακής Καταστάσεως)

>Κείμενο μετά την ψηφοφορία στο ΕΚ>

1β. Στο τέλος του άρθρου 26 προστίθεται η ακόλουθη παράγραφος:

«Τα στοιχεία που πιστοποιούν την εργασιακή πείρα ενός υπαλλήλου θα τίθενται, κατόπιν αιτήσεως, στη διάθεση των βουλευτών του Κοινοβουλίου ή των εκπροσώπων του προσωπικού.»

(Τροπολογία 12)

ΑΡΘΡΟ 1, ΠΑΡΑΓΡΑΦΟΣ 2

Άρθρο 27, δεύτερο εδάφιο (Κανονισμός Υπηρεσιακής Καταστάσεως)

>Αρχικό κείμενο>

Οι υπάλληλοι επιλέγονται χωρίς διάκριση φυλής, πολιτικών, φιλοσοφικών ή θρησκευτικών πεποιθήσεων, φύλου ή ερωτικών προτιμήσεων και ανεξάρτητα από την προσωπική ή οικογενειακή τους κατάσταση.

>Κείμενο μετά την ψηφοφορία στο ΕΚ>

Οι υπάλληλοι επιλέγονται χωρίς διάκριση φυλής, πολιτικών, φιλοσοφικών ή θρησκευτικών πεποιθήσεων, φύλου ή ερωτικών προτιμήσεων και ανεξάρτητα από την προσωπική ή οικογενειακή τους κατάσταση. Κατά την επιλογή των υπαλλήλων λαμβάνεται υπόψη η κατά το δυνατόν ισόρροπη εκπροσώπηση γυναικών και ανδρών στο εν λόγω θεσμικό όργανο στο εκάστοτε μισθολογικό κλιμάκιο της σχετικής σταδιοδρομίας, λαμβάνοντας υπόψη τις μεμονωμένες περιστάσεις.

(Τροπολογία 13)

ΑΡΘΡΟ 1, ΠΑΡΑΓΡΑΦΟΣ 2α (νέα)

Άρθρο 45, παράγραφος 1, πρώτο εδάφιο (Κανονισμός Υπηρεσιακής Καταστάσεως)

>Κείμενο μετά την ψηφοφορία στο ΕΚ>

2α. Να αντικατασταθεί το άρθρο 45(1), πρώτο εδάφιο από το ακόλουθο κείμενο:

"1. Η προαγωγή κατά βαθμό παρέχεται με απόφαση της αρμόδιας για τους διορισμούς αρχής και συνεπάγεται την κατάληψη από τον υπάλληλο του αμέσως ανωτέρου βαθμού της κατηγορίας ή της υπηρεσίας στην οποία ανήκει. Η προαγωγή γίνεται αποκλειστικά με επιλογή μεταξύ των υπαλλήλων που έχουν συμπληρώσει μια ελάχιστη περίοδο υπηρεσίας στο βαθμό τους, μετά από συγκριτική εξέταση των προσόντων των υπαλλήλων που πληρούν τις προϋποθέσεις για προαγωγή καθώς και των εκθέσεων για τους υπαλλήλους αυτούς. Κατά την προαγωγή των υπαλλήλων λαμβάνεται υπόψη η κατά το δυνατόν ισόρροπη εκπροσώπηση γυναικών και ανδρών στο εν λόγω όργανο στο εκάστοτε μισθολογικό κλιμάκιο της σταδιοδρομίας τους, λαμβάνοντας υπόψη τις μεμονωμένες περιπτώσεις.»

(Τροπολογία 15)

ΑΡΘΡΟ 1, ΠΑΡΑΓΡΑΦΟΣ 2β (νέα)

Παράρτημα ΙΙΙ, άρθρο 1, παράγραφος 1, τρίτο εδάφιο, σημείο δ)

(Κανονισμός Υπηρεσιακής Καταστάσεως)

>Κείμενο μετά την ψηφοφορία στο ΕΚ>

2β. Το σημείο ζ) του τρίτου εδαφίου, παράγραφος 1 του άρθρου του Παραρτήματος ΙΙΙ του Κανονισμού Υπηρεσιακής Καταστάσεως διαγράφεται.

(Τροπολογία 14)

ΑΡΘΡΟ 2, ΠΑΡΑΓΡΑΦΟΣ 2

Άρθρο 12, παράγραφος 1, δεύτερο εδάφιο

(Καθεστώς που εφαρμόζεται στο λοιπό προσωπικό)

>Αρχικό κείμενο>

Οι έκτακτοι υπάλληλοι, επιλέγονται χωρίς διάκριση φυλής, πολιτικών, φιλοσοφικών ή θρησκευτικών πεποιθήσεων, φύλου ή ερωτικών προτιμήσεων και ανεξάρτητα από την προσωπική ή οικογενειακή τους κατάσταση.

>Κείμενο μετά την ψηφοφορία στο ΕΚ>

Οι έκτακτοι υπάλληλοι, επιλέγονται χωρίς διάκριση φυλής, πολιτικών, φιλοσοφικών ή θρησκευτικών πεποιθήσεων, φύλου ή ερωτικών προτιμήσεων και ανεξάρτητα από την προσωπική ή οικογενειακή τους κατάσταση. Κατά την επιλογή των εκτάκτων υπαλλήλων λαμβάνεται υπόψη ο στόχος της κατά το δυνατόν ισόρροπης εκπροσώπησης γυναικών και ανδρών στο εν λόγω όργανο στο εκάστοτε μισθολογικό κλιμάκιο της σταδιοδρομίας τους, λαμβάνοντας υπόψη τις μεμονωμένες περιπτώσεις.

(Τροπολογία 17)

ΑΡΘΡΟ 2, ΠΑΡΑΓΡΑΦΟΣ 2α (νέα)

Άρθρο 47, παράγραφος 2, σημείο α)

(Καθεστώς που εφαρμόζεται για το λοιπό προσωπικό)

>Κείμενο μετά την ψηφοφορία στο ΕΚ>

2α. Να αντικατασταθεί το άρθρο 47(2)(α) από το ακόλουθο κείμενο:

"(α) στο τέλος της προθεσμίας καταγγελίας που αναφέρεται στη σύμβαση: η προθεσμία αυτή δεν μπορεί να είναι μικρότερη από δύο ημέρες για κάθε πλήρη μήνα υπηρεσίας με κατώτατο όριο 15 ημέρες και ανώτατο τρεις μήνες. Στην περίπτωση υπαλλήλων που αναφέρει το άρθρο 2 (δ), η προθεσμία δεν μπορεί να είναι μικρότερη από ένα μήνα για κάθε πλήρες έτος υπηρεσίας, με κατώτατο όριο τρεις μήνες και ανώτατο 10 μήνες. Πάντως η προθεσμία καταγγελίας της συμβάσεως δεν μπορεί να αρχίσει κατά τη διάρκεια της άδειας μητρότητας ή της γονικής ή αναρρωτικής άδειας υπό την προϋπόθεση ότι η άδεια αυτή δεν υπερβαίνει τους τρεις μήνες. Εξάλλου, κατά τη διάρκεια της άδειας μητρότητας ή της αναρρωτικής άδειας η προθεσμία αναστέλλεται, τηρουμένων πάντοτε των ανωτέρω ορίων»

Ψήφισμα νομοθετικού περιεχομένου που αποτελεί τη γνώμη του Ευρωπαϊκού Κοινοβουλίου σχετικά με την τροποποιημένη πρόταση για κανονισμό (ΕΥΡΑΤΟΜ, ΕΚΑΧ, ΕΟΚ) του Συμβουλίου για την τροποποίηση του Κανονισμού υπηρεσιακής καταστάσεως των Υπαλλήλων και του καθεστώτος που εφαρμόζεται στο λοιπό προσωπικό των Κοινοτήτων αυτών σε θέματα ίσης μεταχείρισης (COM(96)0077 - C4-0565/96 - 00/0904(CNS))

(Διαδικασία διαβούλευσης)

Το Ευρωπαϊκό Κοινοβούλιο,

- έχοντας υπόψη την τροποποιημένη πρόταση της Επιτροπής προς το Συμβούλιο (COM(96)0077 - 00/0904(CNS)) ((EE C 144 της 16.5.1996, σελ. 14)),

- έχοντας κληθεί από το Συμβούλιο να γνωμοδοτήσει, σύμφωνα με το άρθρο 24 της Συνθήκης περί καθιερώσεως ενιαίου Συμβουλίου και ενιαίας Επιτροπής των Ευρωπαϊκών Κοινοτήτων (C4-0565/96),

- έχοντας υπόψη το άρθρο 58 του Κανονισμού του,

- έχοντας υπόψη την έκθεση της Επιτροπής Νομικών Θεμάτων και Δικαιωμάτων των Πολιτών και τη γνωμοδότηση της Επιτροπής για τα Δικαιώματα της Γυναίκας (A4- 0046/97),

1. εγκρίνει, με την επιφύλαξη των τροποποιήσεων που της επέφερε το Σώμα, την πρόταση της Επιτροπής[semigr ]

2. καλεί το Συμβούλιο, σε περίπτωση που προτίθεται να απομακρυνθεί από το κείμενο που ενέκρινε το Κοινοβούλιο, να το ενημερώσει σχετικά[semigr ]

3. ζητεί να κληθεί εκ νέου να γνωμοδοτήσει σε περίπτωση που το Συμβούλιο προτίθεται να επιφέρει σημαντικές τροποποιήσεις στην πρόταση της Επιτροπής[semigr ]

4. αναθέτει στον Πρόεδρό του να διαβιβάσει την παρούσα γνώμη στο Συμβούλιο και στην Επιτροπή.